Bucătăria românească este una dintre cele mai apreciate din Europa, iar acest lucru îl confirmă și specialiștii de la TasteAtlas! Preparatele noastre au reușit să ajungă pe locul 4 în topul celor mai bune, în iunie 2022. La acea vreme, singurele țări care depășeau România la capitolul gastronomie erau Italia, Grecia, și Spania.
Însă, preparatele românești pot fi destul de diferite de la o regiune la alta a țării, iar bucătarul Adrian Șipoteanu ne spune că, printre cele mai speciale mâncăruri le vom găsi în Moldova și în Delta Dunării.
"Bucătăria românească variază de la o regiune la alta. În regiunea Moldovei, chiar dacă pare subiectiv, pentru că aici locuiesc, pot spune că avem una dintre cele mai interesante bucătării. Mâncarea este gustoasă deoarece folosim foarte des cimbru, usturoi, ceapă sau alte ierburi aromatice care dau aromă preparatelor. Totodată, în Delta Dunării putem găsi preparate spectaculoase și extrem de gustoase, pe bază de pește, acest lucru făcând din acel loc ceva foarte special", a spus, bucătarul Adrian Șipoteanu, conform adevarul.ro.
În ce zonă a țării se mănâncă cel mai bine
Cu siguranță că deja am observat cu toții că atunci când turiștii străini vizitează țara noastră, un lucru pe care cu toții îl apreciază este gustul delicios al mâncării. Iar bucătarul ieșean spune că diversitatea mâncării din România oferă un avantaj aparte bucătăriei noastre.
"Chiar dacă avem influențe din foarte multe colțuri ale lumii, bucătăria românească tradițională este foarte interesantă. Vorbim, în primul rând, despre gama mare de ciorbe, a căror gust este foarte apreciat chiar și de către străini.
Totodată, avem și tradiționalele produse afumate natural, iar străinii sunt impresionați de acestea. Sărmăluțele, tochitura, hribii cu smântână, toate acestea sunt foarte apreciate de către străini. Totodată, avem celebrii mici, care sunt foarte gustoși și căutați de către turiști", a spus acesta, conform sursei citate.
Sursă text: Click.ro